**ELŐTERJESZTÉS**

Bonyhád Város Képviselő - testületének 2020. szeptember 24. napján tartandó

rendes/rendkívüli testületi ülésére

|  |  |
| --- | --- |
| Tárgy: | Beszámoló Integrált Településfejlesztési Stratégia állásáról |
| Előterjesztő: | dr. Puskásné dr. Szeghy Petra jegyző  |
| Előterjesztést készítette: | Kozma Anikó osztályvezető |
| Előterjesztés száma: | 88. sz. |
| Előzetesen tárgyalja: | * Pénzügyi Bizottság,
* Humán Bizottság
 |
| Mellékletek: | - |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő- testület!**

Bonyhád Város Önkormányzatának képviselő-testülete 179/2015. (IX.24.) számú határozatával fogadta el Bonyhád Város Integrált Településfejlesztési Stratégiáját (továbbiakban: ITS).

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (továbbiakban: Kormányrendelet) 6. § (3) bekezdésének értelmében a Képviselő-testület évente dönt az ITS végrehajtásával kapcsolatos beszámolóról és a Kormányrendelet 7. § alapján pedig négyévente dönt a stratégia változatlan tartalommal való alkalmazásáról, módosításáról vagy új készítéséről.

Az elfogadott ITS 2020-ig határozza meg a város középtávú átfogó és tematikus céljait, valamint ezek megvalósítását szolgáló programok, intézkedések körét és a megvalósítás eszközeit.

Az ITS 2.2 pontja értelmében a három kiemelt beavatkozási terület és a tematikus célok az alábbiak voltak:

- 1. Versenyképes, több lábon álló, könnyen megközelíthető telephelyekkel rendelkező, a foglalkoztatottak megtartásával és bővítésével szinergikusan fejlődő helyi gazdaság a lenti alcélokkal:

 - Gazdasági versenyképesség feltételeinek javítását célzó intézkedések;

- Ágazati szerkezet diverzifikálása a mezőgazdasági termelés járási szintű ösztönzésével;

 - Közlekedési hálózat városi és járási igényeknek megfelelő fejlesztése.

2. A turisztikai és rekreációs potenciál hatékony kihasználása:

 - Épített és kulturális örökségre épülő minőségi turisztikai látnivalók és programok kínálata;

 - Turisztikai kínálat bővítése az egészséges életmódhoz és a rekreációhoz szükséges infrastruktúra fejlesztésével;

 - Településmarketing, járási szintű desztináció-menedzsment

3. A humán és műszaki ellátórendszerek megfelelő minőségű és fenntartható, az életminőség javulását elősegítő működése:

 - Humán infrastruktúra minőségi fejlesztése,

 - Közterületek, műszaki hálózatok karbantartása, fejlesztése,

 - Környezettudatos energia- és hulladékgazdálkodás,

 - Társadalmi kohézió és a népességmegtartó képesség erősítése, a leszakadó csoportok támogatása, közlekedési hálózatának fejlesztési programja

A fenti tematikus célokat az alább részletezett megkezdett vagy befejezett kulcs-, hálózatos- akcióterületi-, és egyéb projektek hivatottak megvalósítani. Ezen célok egyes projektjei az ITS 2015-ös elfogadását követően kezdődtek és valósultak meg.

***Bonyhád 2014–2020 közötti időszakra vonatkozó kulcsprojektjei:***

*Városi műemlékállomány felújítása és hasznosítása:*

- 2017. márciusában a bonyhád-majosi I. Világháborús emlékmű megtisztítása és restaurálása történt meg.

- 2017. áprilisában a Szabadság téren található 1956-os forradalom és szabadságharc emlékművének teljes cseréje valósult meg.

**-** A Magyar Kormány támogatásának köszönhetően a Perczel Kúria felújítása is elkezdődött 2019-ben617.095.729,- Ft összegben.

*Váraljai turisztikai komplexum:*

*-* A TOP – 1.21.-15-TL1-2016-0001 kódszámú pályázattal 331,79 millió forintból ökoturisztikai látogatóközpontot alakítunk ki a Váraljai Ifjúsági Táborban és a Parkerdőben. A felújításnak köszönhetően megújult valamennyi vizesblokk, valamint az ebédlő épülete, amely fedett terasszal és napelemekkel bővült. A foglalkoztatóban, valamint a tábor területén, több helyen interaktív játékok telepítésére is sor került. Az óvodai csoportokat, az iskolai osztályokat és a táborba látogató családokat modern játszótér, akadálypálya, Teqball és pingpong asztal, valamint rengeteg játék várja. Az ingatlan területén megújult az út és a járdák burkolata, valamint a közvilágítás. Kerítés épült a tábor személyi és vagyonvédelme érdekében. A meglévő fúrt kutas vízellátás kiváltására, Váralja község ivóvíz hálózatára csatlakozva biztosítjuk a működéshez szükséges ivóvizet.

Továbbá a tábor területén saját forrásból 12 millió Ft összegben megvalósult 3 szállás épület korszerűsítése, felújítása. Idén további 6 szállásépületet újítottunk fel 30 millió forint értékben.

*Termálfürdőhöz kapcsolódó beruházások:*

- 2016-ban medencék árnyékolása történt meg bruttó 15 millió forint értékben.

- 2017-ben egy új fedett teraszos vendéglátó egység került kialakításra bruttó 5,5 millió forint értékben.

***Hálózatos Projektek: Bonyhád 2014–2020 közötti időszakra vonatkozó hálózatos projektjei – amelyek több, egymáshoz kapcsolódó, hasonló jellegű projektelemből állnak, és a város jelentős részére kiterjednek – az alábbiak:***

*Zöldfelületi rendszer elemeinek funkcionális megújítása:*

- 2016-ban tovább folytatódott az Ifjúsági Park fejlesztése egy kondi pálya kialakításával, 2017-ben fészek hinta és drótkötélpálya beszerzésével színesítettük a területet, 2018. április 25-én elkészült a Fáy lakótelep 28- 30 közötti D típusú sportpark és streetball pálya és kislabdarúgó pálya.

- 2019-ben átadásra került egy újabb D típusú sportpark Bonyhád-Majos település részen, a majosi sporttelepen.

- 2019-ben elkészült 7,5 × 10,5 méteres Skate pálya az Ifjúsági Park területén.

- 2019-ben a TOP-7.1.1-16H-102-1 pályázatból a Solymár Imre Városi Könyvtár fejlesztése valósult meg, benne játszótér létesítés, növénytelepítés, járdák, könyvtár tetejének felújítása, nyílászáró csere, adadálymentes mosdó kialakítás összesen 58.925.739.- forint értékben.

- Az idén megkezdődött a Perczel Mór Pihenőpark építése a TOP-7.1.1-16H-ERFA-2019-00303 pályázat keretében a 87/2. hrsz. alatti ingatlanon 116.303.699.- Ft értékben.

- A Perczel kastély parkjának felújítása is megkezdődött.

- 250 db facsemetét ültettünk.

 *Közlekedési Infrastruktúra minőségi és mennyiségi fejlesztése:*

- 2015. év végén 540 milliós kormányzati támogatásból megvalósult az északi tehermentesítő út és híd megépítése.

- Megújult a Szabadság utca, Árpád utca és a Fazekas utca burkolata is.

- 2016-ban a Gyár u. 9. szám, majd 2017-ben a Gyár utca 10. szám mögött 10-10 férőhelyes parkoló került kialakításra. A 9.5 millió forint felhasználásával elkészült parkolók a Gyár utca közlekedését hivatottak megkönnyíteni azzal, hogy az út mentén már tilos a parkolás.

- A városközponttól az ipari parkig megújult a Perczel utca teljes útburkolata, a Perczel-kert előtti járdaszakasz, új parkolók kerültek kialakításra árokfedéssel és kerékpár sáv került kijelölésre. A 205 millió forint költségvetésű fejlesztés 2018. július 18-án fejeződött be.

- A Bezerédj (Kossuth és dr Kolta utca közötti szakaszon) és Móricz Zsigmond (Budai és a Május 1. utca közötti szakaszon) utcák a „Belterületi utcák burkolat felújítása Bonyhádon” pályázat keretében 43,5 millió forintból újult meg.

- „A zártkerti besorolású földrészletek mezőgazdasági hasznosítását segítő, infrastrukturális hátterét biztosító fejlesztések támogatására” című pályázaton elnyert 9,32 milliós támogatásból az Óhegy, Felső utca és az Óhegy, Tanyasor utca zúzottköves stabilizációja valósult meg 2018-ban.

- 205 új parkoló épült, de még továbbiakra is szükség van, 6058 méter járda került felújításra.

- 2019. évben megépült a Spar üzlet, valamint a Zrínyi és a Gyár utca találkozásánál a körforgalom.

- 2019-ben a Fáy ltp. 25. szám mellett került kialakításra 8 férőhelyes parkoló, valamint a Gyár utca 2524/3 hrsz területen 9 férőhelyes parkoló, összesen 5,2 milliós költséggel.

- Befejezéshez érkezett a József Attila utca rekonstrukciója, az út és járdaburkolat felújítása, mely alatt a víziközművek is megújultak. bekerülési költség nettó 99.805.593.- Ft, melyből a Belügyminisztérium biztosított 30 millió forintot.

- Idei évre terveztük a Fay ltp. 27. szám mellett nyolc férőhelyes parkoló kialakítását, melynek kivitelezése hamarosan elkezdődik.

*Közműhálózat átfogó fejlesztése*

- "Csapadékvíz infrastruktúra fejlesztése Bonyhádon" címmel 230 millió forintot nyertünk egy árhullám csökkentő záportározó építésére, amely segíti azon többlet víz elvezetését, amely az eddigi károkat, elöntéseket okozta. A Völgység patak vízhozama a tározó beiktatásával olyan mértékre csökkenthető, ami a belterületen a vízállást a mederben tartja. A dr. Kolta László utcától az Attila utca mentén a Völgység-patakig egy új csapadékvíz elvezető nyomvonal épül ki, tehermentesítve a jelenlegi Fáy lakótelep és Perczel-kert csapadékvíz elvezető rendszereit. A kivitelezés 2019. szeptember 18-án befejeződött.

- 2016. április 18-án kötött Konzorciumi megállapodást Bonyhád Város Önkormányzata a KEHOP-2.2.1-15-2015-00005 azonosító számú, „Bonyhád és agglomerációs térségének szennyvíztisztítása, új szennyvíztelep megvalósítása” című pályázattal kapcsolatban a Nemzeti Fejlesztési Programiroda Nonprofit Kft-vel. Az 1,8 milliárd forintos beruházás munkaterület átadása 2018. augusztus 2-án volt, a kivitelezés folyamatban van.A szennyvíztelepen próbaüzem zajlik, a kezelőépületek elkészültek. Megvalósult a Gyár utca szennyvíz gerincvezeték rekonstrukció, a Rákóczi utcai gerinc rekonstrukció még folyamatban van.

- Az úthálózatnál is említett József Attila utca ivóvíz és szennyvíz csatorna rekonstrukciója készült el ebben az évben.

*Sport és szabadidős infrastruktúra fejlesztése*

- Ovi-Foci program keretében műfüves pálya került kialakításra 2017-ben a Szélkakasos Óvodában.

- Magyarország Kormánya 674 millió forinttal támogatta a Városi Sportcsarnok 40 éves épületének teljes átalakítását és bővítését, azóta az önkormányzat által alapított költségvetési szerv (Bonyhádi Sportcentrum) az építmény gazdája.

- A Városi Tanuszodában 2017 nyarán felújításra került a szauna.

- Magyarország Kormánya Bonyhád Város sportinfrastruktúra fejlesztési célú támogatása kapcsán szükséges intézkedésekről című, 1048/2019. (II.18.) számú határozatában 1 567 180 000,- Ft támogatásban részesítette Bonyhád Város Önkormányzatát. A támogatással megújul és új funkciókkal bővül a Városi Sportpálya, valamint a Perczel u. 44. szám alatti Perczel Kúria. A fejlesztés tartalma: a sportpályán található öltöző épület teljes felújítása és bővítése történhet meg, klubszoba, büfé, új öltözők, orvosi szoba létesítésével. Kivitelezésre kerül a center (élőfű) és az edzőpályák korszerűsítése (automata öntözőrendszer, emelt edzésszintű világítás), szurkolói parkoló létrehozása, járda és kerítés felújítása. Kialakításra kerül egy új raktárépület a karbantartási feladatok ellátásához. A Sporttelep atlétai célú fejlesztéssel is bővül: 6 sávos futó-, 2000 m2-es atlétikai pálya létrehozása rekortán borítással, szabadtéri fitnesz eszközökkel. A kivitelezés folyamatban van,

A Perczel Kúria felújítása is megtörténik e beruházás keretén belül. Ennek során az épület homlokzatának, nyílászáróinak és tetőszerkezetének felújítása, cseréje történik. A felújított központi előtérből saját mosdóval rendelkező szobák, közösségi és rendezvényterek kerülnek kialakításra. A főépülethez kapcsolódó kerítés, kert és gazdasági melléképület is megújul. A közbeszerzési eljárás lezárult, a kivitelezés folyamatban van. A beruházások befejezésének határideje 2020. október 31.

- Újra említést érdemelnek ennél a pontnál a *Zöldfelületi rendszer elemeinek funkcionális megújítása* cím alatt említett fejlesztések.

*Mezőgazdasági együttműködés, közös feldolgozás, értékesítés*

- Az agrárlogisztikai központ megépítésével raktárépület, hűtő-, szállító-, és rakodó tér, csomagoló központ jön létre. A kivitelezés 2020.06.16-i munkaterület átadással megkezdődött. A TOP-1.1.2-15-TL1-2016-00006 pályázatnak köszönhetően nettó 299.550.942.- forintból jövő tavaszra készül el.

*Humán infrastruktúra minőségi fejlesztése:*

- 2016-ban 150 millió forintos belső felújításnak köszönhetően újult meg a Vörösmarty Mihály Művelődési Központ.

- 2017. nyarán rekord gyorsasággal, 350 millió forintos beruházás keretében teljes belső felújítást végeztünk el a Bonyhádi Varázskapu Bölcsőde és Óvoda Ficánka Tagóvoda épületében, melynek eredményeként 12 férőhellyel bővült a bölcsődei férőhelyek száma.

-150 millió forintos beruházás keretében zajlott a Gondozási Központ részeként működőd család- és gyermekjóléti központ és szolgálat, valamint a pszichiátriai közösségi ellátás szolgáltatások minőségi és integrált működését biztosító infrastruktúra fejlesztése. A beruházás 2018. májusában fejeződött be.

- A bonyhádi zeneiskola épületének energetikai korszerűsítésének összköltsége 83 millió forint, ebből megvalósult az épületet határoló felületek energetikai korszerűsítése, valamint a költségoptimalizált követelményszint elérése. Ezen beruházás folytatásaként 2019. évben megvalósult a zeneiskola épületének alagsori vízszigetelése, a belső udvarterület rendezése, burkolása, valamint az épület melletti 9 férőhelyes parkoló burkolása, összesen 30,9 millió forint értékben.

- Szakiskola energetikai épületkorszerűsítése TOP-3.2.1-16-TL1-2018-00002 pályázati forrásból 284.668.363.- Ft költséggel valósul meg a Jókai u. 3. szám alatti iskola korszerűsítése tető és homlokzati hőszigetelés, nyílászáró csere, fűtés korszerűsítés, részleges akadálymentesítés, napelem felszerelése műszaki tartalommal, a munkálatok hamarosan befejezéshez érnek. Az épületen belül az intézmény vagyonkezelője további felújítási munkákat végez.

- Ugyanezen pályázatból valósul meg az Ifjúsági étterem energetikai korszerűsítése, október végi befejezési határidővel, műszaki tartalom a szakiskoláéval azonos, bekerülési költsége 79.219.667.- Ft.

*Környezettudatos energia- és hulladékgazdálkodás*

- 2019-re a város 14 intézményére került napelem felszerelésre, jelenleg kettő van folyamatban.

- 2019 -ben megépült a déli vízbázis területén, a 048/4 hrsz-en egy 498 Kw névleges teljesítményű napelem park. A termelés 2019. november 19-től folyamatos. A hitelt 2019. december 31-től fizetjük, a negyedéves törlesztő részlet kamattal együtt 6.283.333,- Ft, míg 2019-2020. augusztus 31-ig az áramdíj, üzemeltetés stb. költsége 698.607,- Ft, míg a bevétel: 2019 – 2020. augusztus 31-ig 25.397.106. Havi megbontásban kiadások: 2.163.024, míg a bevétel: 3.174.638, azaz havi 1 millió forint bevétel származik.

***Akcióterületi projektek:***

*Városközpont komplex rehabilitációja*

- 2016-ban 17 millió forint összegben újítottunk fel 3db Szent Imre utcai önkormányzati bérlakást, 2017-ben az udvari homlokzat és a függőfolyosó került felújításra, nyílászáró cserékkel, 9 millió Ft értékben ugyanezen épületen.

- 2018-ban 6 millió Ft-ból 1 db Szent Imre utcai önkormányzati bérlakást újítottunk fel.

- 2017-ben 11 millió Ft értékben a Széchenyi tér 17- nél készült el a vízszigetelés és új térburkolás.

- Zöld Város pályázatunk, a **Vörösmarty Mihály Művelődési Központ körül a rendezvénytér** kialakítása 2018. december 1-jén befejeződött **A** városközpont megújulását célzó fejlesztés költségvetése 475 millió forint. 2019. évben számos helyi, térségi, megyei és országos rendezvénynek adott otthont a lakossági szavazás követően - Kaszinó kert - elnevezésű rendezvénytér.

- 2019 évben újabb 4 db Szent Imre utcai bérlakás került teljes felújításra 31,7 millió forint összköltséggel.

*Ipari Park*

- 2017-ben a Völgység Ipari Park **1**000 négyzetméteres gyártócsarnokkal bővült.

- 2018-ban a **Völgységi Ipari Park bővítési lehetőségeként** 300 millió forintból valósul meg a helyi gazdaságfejlesztést és a munkahelyteremtést támogató csarnok építés a működéshez szükséges közművekkel és szilárd burkolatokkal ellátva. A létesítmény mérete összesen 1300 négyzetméter.

- 480 millió forintos beruházással valósul meg az Ipari Park bővítése, melyet a Bonyhádi Ipari Park Kft. (továbbiakban: BIP Kft.), mint az önkormányzat többségi tulajdonában álló gazdasági társaság valósít meg. A BIP Kft. a fejlesztéssel infrastruktúra beruházást és csarnok építést valósít meg. 2019-ben az újratervezést követően a kivitelezés közbeszerzési eljárása zajlott, 2020. január 23-án szerződéskötéssel lezárult. A kivitelező a PSN Építőipari Kft., az építés vállalási ára díja nettó:709.788.610,- Ft, teljesítési határideje 2020. november 23.

Szabadon álló elhelyezéssel, acél vázszerkezetű, szendvicspaneles 4 db ipari csarnok kivitelezése valósul meg az alábbiak szerint. A 4 csarnok összesen 4067 m2, a kivitelező feladata a csarnokok közötti belső utak, valamint csapadékvíz-elvezetés megépítése

Az I. jelű csarnok hagyományos ipari csarnok, déli oldalán irodablokk létesül, a II. jelű csarnok kamionok fogadására is alkalmas csarnokként készül a hozzá kapcsolódó egyszintes irodablokkal. A III. és V. jelű csarnokok hagyományos ipari csarnokok, melyekben a csarnokokhoz kapcsolódó szociális és irodablokk létesül.

I. épület:4,00 m II. épület: 5,91 m I. csarnok - helyiségek hasznos alapterülete összesen: 900,00 m2.

II. csarnok - helyiségek hasznos alapterülete összesen: 394,73 m2, fedett külső terek hasznos alapterülete: 110,45 m2, az épület összes hasznos alapterülete: 505,18 m2.

III. csarnok - helyiségek hasznos alapterülete összesen: 460,16 m2, fedett külső terek hasznos alapterülete:114,06 m2, az épület összes hasznos alapterülete: 574,22 m2.

V. csarnok - a földszint hasznos alapterülete összesen: 1.502,52 m2, emelet hasznos alapterülete összesen: 128,81 m2, az épület hasznos alapterülete összesen: 1.631,33 m2.

.

***Egyéb projektek:***

- A „Bonyhád járási foglalkoztatási paktum” című projekt által a helyi foglalkoztatási együttműködések (paktumok) képzési és foglalkoztatási programjainak támogatása, tevékenységi körük, eredményességük, hatékonyságuk növelése, továbbá a foglalkoztatás, helyi szintű akciótervek megvalósításával, az álláskereső hátrányos helyzetű és inaktív személyek munkaerő-piaci integrációja valósul meg 250 millió forint vissza nem térítendő támogatásból. A projekt keretében mindösszesen 164 fő részesült munkaerőpiaci szolgáltatásban és 101 fő bér-, és bérköltség támogatásban részesült.

- 2017. novemberében 212,5 millió Ft támogatási keretet nyertünk kulturális közösségi terek felújítására és programok szervezésére a CLLD pályázat keretében. 2019. évben az ERFA (infrastukturális fejesztési célú) és az ESZA (közösségfejlsztési célú) pályázati felhívásokra intézmények és helyi civil szervezetek nyújtottak be összesen 30 támogatási kérelmet, melyekre a Helyi Bíráló Bizottság támogatói nyilatkozatot bocsájtott ki. Bonyhád Város Önkormányzata által pályázott "Solymár Imre Városi Könyvtár és park közösségi tér infrastrukturális fejlesztése" című projekt 2019. szeptember végére megvalósult, egyúttal a Colonia Alapítvány közreműködésével, támogatásával fákat, növényeket ültettek, padokat, kukákat helyeztek ki a Perczel-kert területére. Civil kezdeményezésre és az Önkormányzat támogatásával a Perczel-kert értékes növénygyűjteményét kiadványban katalogizálták, egyúttal egy tanösvény is kialakításra került.

Ahogy azt polgármester asszony többször kiemelte a TOP támogatásoknak köszönhetően az elmúlt években 4 md Ft, KEHOP forrásból 1,8 md Ft forrás, és egyedi kormánydöntésnek köszönhetően 3 md Ft fejlesztési forrást nyert Bonyhád. Ez az összeg kiegészülve a további pályázaton elnyert összegekkel és a város költségvetésében biztosított önerős beruházásokkal nagyban hozzájárult és hozzájárul, hogy megvalósítsuk Településfejlesztési Stratégiánk tematikus céljait.

Kérem a Tisztelt Képviselő-testületet, hogy az Integrált Településfejlesztési Stratégia állásáról szóló beszámoló elfogadásáról és stratégia változatlan tartalommal való alkalmazásáról döntsön!

**Határozati javaslatok**

Bonyhád Város Önkormányzatának Képviselő-testülete a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012 (XI. 8.) Korm. rendelet 7. § alapján az Integrált Településfejlesztési Stratégiát áttekintette és arról dönt, hogy azt változatlan tartalommal fenntartja.

2. Bonyhád Város Önkormányzatának Képviselő-testülete az Integrált Településfejlesztési Stratégia 2020. évi állásáról szóló beszámolót az előterjesztésben foglaltak szerint elfogadja.

Bonyhád, 2020.szeptember 15.

 dr. Puskásné dr. Szeghy Petra jegyző